Quincy Antipas vil til en større klub til sommer, men Hobro satser på at råde over angriberen i næste sæson.

Hobro-angriberen Quincy Antipas vil væk fra oprykkerklubben, der har overrasket stort i landets bedste fodboldrække. Den 31-årige spiller fra Zimbabwe har godt nok kontrakt med Hobro frem til sommeren 2016. - Jeg skal præstere godt i resten af sæsonen, og derefter håber jeg at kunne finde en anden klub. Om det så er en klub i Danmark eller i udlandet, må tiden vise. Men det er min ambition, siger Antipas til bold.dk. For et år siden sad angriberen med det hurtige antrit på bænken i Brøndby, hvilket banede vejen for skiftet til Hobro. - Hobro var den rette mulighed for mig i den situation, jeg stod i sidste sommer, men nu håber jeg, at jeg igen kan tage et skridt frem i min karriere. Jeg snakker med en agent for at finde ud af, hvad der er muligt for mig, siger Antipas. I Hobro satser sportschef, Jens Hammer, på at holde på angriberen, der har scoret fem mål i den igangværende sæson. - Vi er dødglade for at have Quincy, der har gjort det fremragende for os i denne sæson. Vi regner med, at han også er her i næste sæson, siger Hammer til bold.dk. Hobro indtager femtepladsen i Alka Superligaen med otte spillerunder tilbage af sæsonen.